b'\n_START_ARTICLE_\nUusvasakpoolsus\n_START_PARAGRAPH_\nUusvasakpoolsus (New Left), on radikaalne noorsooliikumine arenenud kapitalistlikes riikides, mis l\xc3\xa4htub anarhistide, Lev Trotski ja Herbert Marcuse vaateist ning m\xc3\xb5nedest Che Guevara ja Mao Zedongi seisukohtadest. Tekkinud 1960. aastate algul, haaras uusvasakpoolsus laiu noorsoo- ja intelligentsikihte. Suuremale osale uute vasakpoolsete esindajatest oli iseloomulik kehtivate institutsioonide, autoriteetide ja eluv\xc3\xa4\xc3\xa4rtuste "totaalse eitamise" filosoofia. Nihilism, anarhism, stiihilisus, p\xc3\xbc\xc3\xbcd minema heita kodanliku \xc3\xbchiskonna "m\xc3\xa4ngureeglid" ning "v\xc3\xa4lja astuda" tema sotsiaalmajanduslikust, poliitilisest ja kultuuristruktuurist \xe2\x80\x93 sellised olid uue vasakpoolsuse p\xc3\xb5hiseisukohad, mida liikumine ammutas Herbert Marcuse, Jean-Paul Sartre\'i, R. Debret\', Franz Omar Fanoni jt. vasakradikaalsete ideoloogide filosoofilistest t\xc3\xb6\xc3\xb6dest._NEWLINE_Eitades kapitalistliku tarbimis\xc3\xbchiskonna poliitilist ja v\xc3\xa4\xc3\xa4rtuss\xc3\xbcsteemi, vastandus uusvasakpoolsus \xc3\xbchtlasi traditsioonilistele sotsialistlikele ja kommunistlikele parteidele kui "vanale vasakpoolsusele", taunis parlamentaarseid ja demokraatlikke v\xc3\xb5itlusvahendeid, kasutas spontaanseid ja v\xc3\xa4givallaaktsioone. Uusvasakpoolsuse j\xc3\xa4rgi ei ole sotsialistlikus revolutsioonis peaosa tarbimis\xc3\xbchiskonda integreeritud t\xc3\xb6\xc3\xb6lisklassil, vaid noortel ja \xc3\xbchiskonna outsaidereil: \xc3\xbcli\xc3\xb5pilased, t\xc3\xb6\xc3\xb6tud, lumpenid, humanitaarharitlaskond, "r\xc3\xb5hutud v\xc3\xa4hemikud"; ning arengumaade vaestel._NEWLINE_Uusvasakpoolsuse ideoloogid John ja Margaret Rowntree v\xc3\xa4itsid, et noorsugu on omaette eksisteeriv ekspluateeritav klass, kelle kutsumuseks on radikaalne protest ja kodanliku v\xc3\xb5imu vastased aktsioonid. Uusvasakpoolsus oli L\xc3\xa4\xc3\xa4ne \xc3\xbcli\xc3\xb5pilaskonna ning haritlaste teatava osa protestiliikumine kodanliku \xc3\xbchiskonna vastu, tema sotsiaalmajanduslike ja poliitiliste institutsioonide, elulaadi, k\xc3\xb5lbeliste v\xc3\xa4\xc3\xa4rtuste ja ideaalide vastu. Koosnedes erinevatest, kireva poliitilise orientatsiooniga salkadest ja organisatsioonidest, sisaldas uusvasakpoolsus stiihilist ja spontaanset m\xc3\xa4ssuvaimu, v\xc3\xa4ljendas rahulolematust sotsiaalse tegelikkusega ning \xc3\xbcritas tegelikkust praktiliselt muuta._NEWLINE_Koolkondadest peab kindlasti nimetama nn Frankfurdi koolkonda \xe2\x80\x93 grupp \xc3\xb5petlasi, kes enne II maailmas\xc3\xb5da \xc3\xbchinesid Frankfurdis nn "Sotsiaalsete uuringute Instituudi" (Institut f\xc3\xbcr Sozialforschung) nime all. Vanemasse p\xc3\xb5lvkonda kuuluvad siin Max Horkheimer (selle koolkonna tegelik rajaja), Theodor Adorno ja Herbert Marcuse._NEWLINE_Mees, kes astub koos teiste uute vasakpoolsetega kehtiva teadusidee \xe2\x80\x93 teadus on vaid \xc3\xbcks \xc3\xbchiskonna funktsioone \xe2\x80\x93 vastu, on Marcuse. Uusvasakpoolsete arvamuse kohaselt pole teadus kunagi neutraalne, ta on alati kas konservatiivne v\xc3\xb5i kritiseeriv. T\xc3\xb5eline teadus aga ei l\xc3\xa4htu eeldusteta faktidest (selline k\xc3\xa4sitlus vaid tugevdab olemasolevat \xc3\xbchiskonda)._NEWLINE_Marcuse viis populaarsuseni ilmselt \xc3\xbchiskonnakriitika. Ta kritiseeris teravalt b\xc3\xbcrokraatiat ning \xc3\xbchiskonna tehniseerimist. Marcuse s\xc3\xb5nade kohaselt manipuleerib massikultuur ja \xe2\x80\x93tarbimine inimteadvust, olles seega irratsionaalne ning isiksust represseeriv. "V\xc3\xa4\xc3\xa4rvajaduste" abil on see \xc3\xbchiskond Marcuse arvates integreerinud endasse ka t\xc3\xb6\xc3\xb6lisklassi. Sotsiaalse revolutsiooni vallandamises pole peaosa mitte t\xc3\xb6\xc3\xb6lisklassil, vaid vasakpoolsel intelligentsil ja deklasseerunud kihtidel. Seesugustes tingimustes saavad sotsiaalsete \xc3\xbcmberkujunduste liikumapanevaks j\xc3\xb5uks radikaalsed intelligendid, \xc3\xbcli\xc3\xb5pilaskond ning autsaiderid: t\xc3\xb6\xc3\xb6tud jne. \xc3\x9cheks sellise protesti vormiks on "uue meelelisuse" arendamisele suunatud kultuurirevolutsioon, mille \xc3\xbcks vahend on s\xc3\xbcrrealistlike kunstiteoste loomine._NEWLINE_Uusvasakpoolsuse m\xc3\xb5ju L\xc3\xa4\xc3\xa4ne humanitaarintelligentsile on v\xc3\xa4ga suur.'